Il-Gżejjer Marshall fil-Paċifiku fetħu kawża fil-Qorti Internazzjonali tal-Ġustizzja f’The Hague kontra l-Istati Uniti u tmien nazzjonijiet oħra li għandhom l-armi nukleari fejn qed jitolbuhom biex jimxu mal-obligi tagħhom li jwasslu għad-diżarm u jixluhom li qed jiksru l-liġijiet internazzjonali. Il-gżejjer intużaw mill-inqaas 67 darba mill-Istati Uniti f’perijodu ta’ 12-il sena wara l-gwerra dinjija biex fihom u madwarhom isiru provi nukleari. L-awtoritajiet tal-gżejjer jgħidu li jekk ma kienux il-kaġun dirett ta’ problemi ambjentali u ta’ saħħa, żgur li kkontribwew għalihom. It-tmien pajjiżi l-oħra huma r-Russja, l-Ingilterra, Franza, iċ-Ċina, l-Iżrael, l-Indja, il-Pakistan u l-Korea ta’ Fuq.